EUROOPA PARLAMENDI JA NÕUKOGU OTSUS nr 2045/2002/EÜ,

21. oktoober 2002,

millega muudetakse otsust nr 1720/1999/EÜ, millega võetakse vastu meetmed haldusasutustevahelise elektroonilise andmevahetuse (IDA) üleeuroopaliste võrkude koostalitlusvõime ja nendesse pääsemise tagamiseks

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 156,

võttes arvesse komisjoni ettepanekut,1

võttes arvesse majandus- ja sotsiaalkomitee arvamust,2

olles konsulteerinud regioonide komiteega,

toimides asutamislepingu artiklis 251 sätestatud korras3

ning arvestades järgmist:

(1) Euroopa Parlamendi ja nõukogu otsuse nr 1720/1999/EÜ4 eesmärk on, et ühendus saavutaks liikmesriikide ja ühenduse institutsioonide vahele loodud üleeuroopaliste telemaatikavõrkude hea koostalitlusvõime, et toetada majandus- ja rahaliidu loomist ja ühenduse põhimõtete rakendamist ning tuua olulist kasu liikmesriikide haldusasutustele ja ühendusele, tõhustades toiminguid ja kiirendades uute võrkude ja täiustuste kasutuselevõttu.

(2) Haldusasutustevahelistest üleeuroopalistest telemaatikavõrkudest saadavat kasu peaks laiendama ühenduse kodanikele ja ettevõtjatele eelkõige valdkondades, kus võrgud toetavad e-Euroopat käsitleva algatuse eesmärke ja sellega seotud tegevuskava, eelkõige viimase peatükki "Valitsus võrgus".

(3) Asjakohaselt tuleks arvesse võtta Brüsselis 29.-30. novembrini 2001 toimunud ministrite e-valitsust käsitleval konverentsil väljaantud deklaratsiooni "Poliitikast praktikasse" soovitusi ning Stockholmis/Sandhamnis 13.-14. juunil 2001 toimunud konverentsi "e-valitsus Euroopa kodanike ja ettevõtjate teenistuses - mida nõutakse Euroopa tasandil", mille korraldasid ühiselt nõukogu eesistujariik ja komisjon, järeldusi.

(4) Seoses heade tavade levitamisega tuleks korraldada konverentse, seminare ja muid üritusi, et tagada üldine teadlikkus IDA-projektide ja meetmete saavutustest ja edendada laiaulatuslikku diskussiooni IDA-programmi tulevikusuundade ja esmaeesmärkide kohta.

(5) Otsuse nr 1720/1999/EÜ artiklites 3-10 sätestatud ühenduse meetmete rakendamiseks tuleks selgitada, et nimetatud otsuses osutatud menetlust kohaldatakse ettepanekutele suurendada teatavat projekti käsitlevat eelarverida rohkem kui 250 000 euro võrra aastas.

(6) Kui Malta ja Türgi on ilmutanud huvi, võib IDA-programmi avada ka nendele riikidele osalemiseks otsuse nr 1720/1999/EÜ kohastes meetmetes ja horisontaalmeetmetes. Enne kui IDA-programm avatakse täielikuks osalemiseks kõigile kandidaatriikidele, tuleks hõlbustada nende riikide võimalust kasutada omal kulul IDA üldteenuseid ühenduse poliitika elluviimiseks. Selline võimalus tuleks samasugustel tingimustel anda ka muudele kolmandatele riikidele.

(7) Selleks, et muuta iga-aastane vahendite eraldamine paindlikumaks, tuleks kehtestada otsuse nr 1720/1999/EÜ kohaste ühenduse meetmete rakendamise lähtesumma ajavahemikuks 2002-2004 ning eelarvepädevad institutsioonid peaksid finantsperspektiivi raames kinnitama iga-aastased assigneeringud.

(8) Käesoleva otsuse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused.5

(9) Otsust nr 1720/1999/EÜ tuleks vastavalt muuta,

ON VASTU VÕTNUD JÄRGMISE OTSUSE:

Artikkel 1

Otsust nr 1720/1999/EÜ muudetakse järgmiselt.

1. Artikli 1 lõikes 1:

a) asendatakse punkt d järgmisega:

"d) sellistest võrkudest saadava punktis c nimetatud kasu laiendamine ühenduse tööstusele ja Euroopa Liidu kodanikele eelkõige valdkondades, kus võrgud toetavad e-Euroopa algatuse eesmärke ja sellega seotud tegevuskava, eelkõige viimase peatükki "Valitsus võrgus";"

b) lisatakse järgmine punkt:

"f) vajaduse korral piiritleda ja kasutusele võtta üleeuroopalised elektroonilised avaliku sektori teenused kodanikele ja ettevõtjatele ja muud vastavad elektroonilised avaliku sektori teenused, mida kasutatakse kooskõlas esmaeesmärkidega, mis on sätestatud Euroopa Parlamendi ja nõukogu 12. juuli 1999. aasta otsuse nr 1719/1999/EÜ (haldusasutustevahelise elektroonilise andmevahetuse (IDA) üleeuroopalisi võrke käsitlevate suuniste, sealhulgas ühist huvi pakkuvate projektide piiritlemise kohta)* artiklis 4.

* EÜT L 203, 3.8.1999, lk 1."

2. Artiklit 3 täiendatakse järgmise lõikega:

"1a. Võetavate horisontaalmeetmete piiritlemiseks kehtestab ühendus vajaduse korral infrastruktuuri kirjelduse, mis on aluseks ühist huvi pakkuvate projektide ja muude sektoritevaheliste võrkude väljatöötamisele, millele viidatakse otsuses 1719/1999/EÜ.

Kirjeldatud infrastruktuur käsitleb võrkude, teenuste, turvalisuse, rakenduste, sisu ja muude asjakohaste elementide koostalitlusvõime raamistikku. See võib sisaldada ka niisuguseid aspekte, nagu nõutav juhtimine, korraldus, vastutusvaldkonnad ja kulude jagamine. Kirjeldus hõlmab ka strateegiat, mida tuleb kasutada infrastruktuuri väljatöötamisel ja rakendamisel. Kirjeldus vaadatakse igal aastal läbi."

3. Artiklisse 10 lisatakse järgmine lõige:

"3. Ühendus korraldab konverentse, seminare ja muid üritusi, et tagada üldine teadlikkus IDA-projektide ja meetmete saavutustest ja kasust ning edendada laiaulatuslikku diskussiooni IDA-programmi tulevikusuundadest ja esmaeesmärkidest."

4. Artikli 11 lõiked 2, 3 ja 4 asendatakse järgmisega:

"2. IDA-töökava osa, mis käsitleb käesoleva otsuse rakendamist ja mille komisjon koostab otsuse kogu kehtivuse ajaks ning mis vaadatakse läbi vähemalt kaks korda aastas, kiidetakse artiklite 3-10 asjakohastele sätetele vastavuse alusel heaks artikli 12 lõikes 2 osutatud korras.

3. Tehnilise ja haldusliku koostalitlusvõime saavutamiseks vajalikud ühiseeskirjad ja menetlused võetakse vastu artikli 12 lõikes 2 osutatud korras.

4. Artikli 12 lõikes 2 osutatud korda kohaldatakse ka käesoleva otsuse kohaste iga-aastaste eelarveliste kulude jaotuse heakskiitmisel. Nimetatud korda kohaldatakse ka ettepanekutele suurendada teatavat projekti käsitleva eelarverea väärtust rohkem kui 250 000 euro võrra aastas."

5. Artikkel 12 asendatakse järgmisega:

"Artikkel 12

Komitee

1. Komisjoni abistab haldusasutustevahelise telemaatika komitee (TAC), kuhu kuuluvad liikmesriikide esindajad ja eesistujana komisjoni esindaja.

2. Käesolevale lõikele viitamisel kohaldatakse nõukogu otsuse 1999/468/EÜ* artikleid 4 ja 7, võttes arvesse selle artiklit 8.

Otsuse 1999/468/EÜ artikli 4 lõikes 3 sätestatud tähtajaks kehtestatakse kolm kuud.

3. TAC võtab vastu oma töökorra.

4. Komisjon annab TACile käesoleva otsuse rakendamisest aru kord aastas.

* EÜT L 184, 17.7.1999, lk 23."

6. Artikkel 14 asendatakse järgmisega:

"Artikkel 14

EMP ja assotsieerunud riikide osalemine

1. IDA-programmi alusel võivad Euroopa Majanduspiirkonna riigid, Kesk- ja Ida-Euroopa assotsieerunud riigid, Küpros, Malta ja Türgi oma vastavate Euroopa Ühendusega sõlmitud kokkulepete raames osaleda käesoleva otsuse kohastes meetmetes ja horisontaalmeetmetes.

2. Käesoleva otsuse rakendamisel soodustatakse vajaduse korral koostööd kolmandate riikide ja rahvusvaheliste organisatsioonidega.

3. Enne IDA-programmi täielikku avamist assotsieerunud Kesk- ja Ida-Euroopa riikidele, Küprosele, Maltale ja Türgile võivad need kasutada omal kulul IDA üldteenuseid ühenduse poliitika elluviimiseks.

4. Muud kolmandad riigid võivad samuti kasutada omal kulul IDA üldteenuseid ühenduse poliitika elluviimiseks."

7. Artikkel 15 asendatakse järgmisega:

"Artikkel 15

Lähtesumma

1. Käesoleva otsuse kohaste ühenduse meetmete rakendamise lähtesumma ajavahemikuks 2002-2004 on 34,2 miljonit eurot.

2. Eelarvepädev institutsioon kinnitab iga-aastased assigneeringud finantsperspektiivi piires."

Artikkel 2

Käesolev otsus jõustub Euroopa Ühenduste Teatajas avaldamise päeval.

Brüssel, 21. oktoober 2002

Euroopa Parlamendi nimel

president

P. COX

Nõukogu nimel

eesistuja

P. S. MØLLER

1 EÜT C 332 E, 27.11.2001, lk 290.

2 EÜT C 80, 3.4.2002, lk 21.

3 Euroopa Parlamendi 11. juuni 2002. aasta arvamus (Euroopa Ühenduste Teatajas seni avaldamata) ja nõukogu 23. septembri 2002. aasta otsus.

4 EÜT L 203, 3.8.1999, lk 9.

5 EÜT L 184, 17.7.1999, lk 23.